REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/92-17

09.jun 2017. godine

B e o g r a d

Z A P I S N I K

SA SEDME SEDNICE ODBORA ZA DIJASPORU I SRBE U REGIONU

Sednica je održana u četvrtak, **08. juna 2017**. godine u Maloj sali Doma Narodne skupštine sa početkom u **10,00 časova**.

 Sednicom je predsedavao mr Ivan Kostić, predsednik Odbora.

Sednici su prisustvovali: Miodrag Linta, zamenik predsednika Odbora i članovi: Blaža Knežević, Aleksandar Marković, Aleksandar Čotrić, Vlado Babić, Goran Nikolić, Marjana Maraš, Ljubinko dr Rakonjac, Ljiljana Mihajlović, Vladimir Đurić, Ivan dr Bauer, Dragan Veljković i Filip Stojanović i zamenici članova: Dragan Savkić i prof. dr Miladin Ševarlić.

 Sa sednice opravdano odsutni: Jadranka mr Jovanović, Radoslav Milojičić i Dejan Šulkić.

 Pored članova Odbora sednici su prisustvovali i uzeli učešće u radu: Đorđe Milićević, potpredsednik Narodne skupštine, mr Vladimir Božović, savetnik predsednika Vlade Republike Srbije za regionalnu saradnju i odnose sa verskim zajednicama, Aca Jovanović, ambasador, v.d. pomoćnika Ministra spoljnih poslova za konzularne poslove, Slobodan Vukčević, ambasador, načelnik OSZ i ZJIE u Ministarstvu spoljnih poslova, Miodrag Jakšić, predsednik Matice iseljenika i Srba u regionu, Radivoje Dabić, bivši predsednik i član Matice iseljenika i Srba u regionu, Vukman Krivokuća, Nikolina Milatović Popović, Rastko Janković, Olga Milojević, Vladimir Koturović, Uprava za saradnju s dijasporom i Srbima u regionu u MSP i dr Ljiljana Nikšić, ambasador, načelnik OMD u Ministarstvu spoljnih poslova; Predstavnici Srba u regionu: Slavoljub Adnađ, narodni poslanik u Rumunskom parlamentu i član Saveza Srba u Rumuniji, Ognjen Krstić, predsednik Saveza Srba u Rumuniji, Ljubomir Aleksov, narodni poslanik u Mađarskom parlamentu i predstavnik Samouprave Srba u Mađarskoj, Vera Pejić Sutor, predsednik Samouprave Srba u Mađarskoj, Mladen Bosić, drugi zamenik predsedavajućeg Predstavničkog doma Parlamentarne skupštine BiH, Momčilo Krajišnik, predsednik i članovi Asocijacije „Stvaraoci Republike Srpske“, Simon Đuretić, J. Kosmajac i Nikola Minić, Staša Košarac, Klub poslanika Saveza nezavisnih socijaldemokrata-SNSD-Milorad Dodik u Parlamentarnoj skupštini BiH, Mlađen Cicović, direktor Predstavništva Republike Srpske u Srbiji, Sandra Radojević savetnik u Ambasadi BiH u Beogradu, Jakoja Pavlo Brajović, predsednik Udruženja „Morača-Rozafa“ u Albaniji, Momčilo Vuksanović, predsednik Srpskog nacionalnog savjeta Crne Gore, Andrija Mandić, predsednik Nove Srpske demokratije u Crnoj Gori i narodni poslanik u Skupštini Crne Gore, prof. dr Jelica Stojanović, predsednik Matice srpske –društva članova u Crnoj Gori, Saša Milošević, zamenik predsednika SNV u Hrvatskoj, Mile Horvat, srpski poslanik u Hrvatskom Saboru, Dragan Crnogorac, predsednik Zajedničkog veća opština Vukovar, Nikola Lunić, predsednik Srpskog privrednog društva „Privrednik“, Siniša Ljubojević, predsednik Srpskog kulturnog društva „Prosvjeta“ Zagreb, Ivan Stoilković, narodni poslanik u Sobranju Makedonije i predsednik Demokratske partije Srba u Makedoniji, Gordana Jović Stojkovska, predsednik Nacionalnog Saveza Srba u Makedoniji, Biljana Žikić, potpredsednik Nacionalnog saveta Srba u Sloveniji, Nikola Todorović, sekretar Nacionalnog saveta Srba u Sloveniji, Danilo Radulj, predsednik Komisije za kadrovske i administrativne poslove u Nacionalnom savetu Srba u Sloveniji i Aleksandar Jakovljević, predsednik Organizacije srpskih studenata iz inostranstva (OSSI).

 Sednici su prisustvovali i Ivana Daković, srpski student iz Podgorice, Medicinski fakultet BU, Draško Savić, srpski student iz Trebinja, Pravni fakultet BU, Dane Čanković, Udruženje građana „Izbor je naš“, Banja Luka, Trifko Ćorović, glavni urednik lista„ Srpsko kolo“ i predstavnici Društva srpskih domaćina: Dejan Jevtić, Života Mihajlović, Dragoljub Perišić, Dušica Čolić, i Marina Čolić.

 Predsednik Odbora za dijasporu i Srbe u Regionu mr Ivan Kostić, otvorio je sedmu sednicu i pozdravio prisutne goste i članove Odbora. Posebno se zahvalio Društvu srpskih domaćina i UNDP-u, koji je podržao održavanje sednice i obavestio prisutne da je Slavpmir Gvozdenović, počasni predsednik Saveza Srba u Rumuniji, uputio pismo podrške svim učesnicima sednice Odbora sa željama za srećan i plodotvoran rad.

 Nakon konstatacije da postoji kvorum i da postoje uslovi za rad i odlučivanje, predložio je sledeći

**Dnevni red**

1. Položaj i perspektive Srba u regionu
2. Razno

Na predlog predsednika, Odbor je jednoglasno usvojio predloženi dnevni red.

Pre prelaska na rad po tačkama dnevnog reda, Odbor je većinom glasova usvojio zapisnik sa šeste sednice.

 **Đorđe Milićević,** potpredsednik Narodne skupštine je u ime Narodne skupštine pozdravio sve prisutne i na početku svog izlaganja podsetio da je odnos države Srbije prema Srbima koji žive izvan matice regulisan članom 13. Ustava Republike Srbije, u skladu sa kojim Republika Srbija štiti prava i interese svojih državljana i razvija i unapređuje odnose Srba koji žive u inostranstvu sa matičnom državom. On je rekao da u regionu živi skoro dva miliona Srba i da briga Republike Srbije prema svojim sunarodnicima, nije samo ustavna i zakonska obaveza, već pre svega moralna obaveza. Istakao je da će Narodna skupština u okviru svojih nadležnosti učiniti sve, pre svega kroz saradnju sa nadležnim državnim institucijama i organima ukazivati na one segmente koji su za život i položaj srpskog naroda u okruženju važni. Svestan različitih problema i položaja Srba u zemljama regiona, ukazao je na značaj veze matične države sa svojim sunarodnicima, koja mora da bude jaka i neraskidiva. Samo međusobnim poštovanjem, uvažavanjem i kontinuiranom komunikacijom lakše će se rešavati pitanja i problemi od značaja i za region i za maticu, naglasio je Milićević. Na kraju svog izlaganja pozvao je prisutne na jedinstvo i prevazilaženje međusobnih različitih mišljenja, potencirajući da će samo na taj način doći do kvalitetnijih i održivih rešenja koji će poboljšati položaj Srba u regionu, pre svega kada je u pitanju obrazovanje na maternjem jeziku, očuvanje i negovanje ćiriličkog pisma, kulturnog i etničkog, jezičkog i verskog identiteta.

**Mr Vladimir Božović**, savetnik predsednika Vlade Republike Srbije za regionalnu saradnju i odnose sa verskim zajednicama, pozdravio je prisutne u ime doskorašnjeg predsednika Vlade, a sadašnjeg predsednika Republike Srbije Aleksandra Vučića, kao i u svoje ime i pozvao ih da 23. juna 2017. godine prisustvuju svečanoj inauguraciji predsednika Republike. Mr Božović je na početku izlaganja ukazao na položaj i probleme sa kojima se susreću Srbi u državama regiona, ističući da je u pojedinim zemljama regiona položaj Srba sve lošiji. On je naglasio da u Crnoj Gori u organima vlasti, skoro i da nema Srba, da se vrši pritisak na jezik i ćiriličko pismo, napada se Mitropolija crnogorsko-primorska. Božović je izdvojio primer i značaj pomoći Vlade Republike Srbije u izgradnji Srpske kuće u Podgorici, institucije koja će da čuva srpsku kulturu i identitet, a u cilju zaštite srpskog nasleđa i interesa u Crnoj Gori. Kada je u pitanju položaj Srba u Hrvatskoj, on je istakao da nijedna hrvatska Vlada nije preduzela ništa kako bi se unapredio položaj prognanih i povratnika. Naveo je probleme u vezi sa obnovom kuća, vraćanjem stanarskog prava, ostvarivanjem prava na penziju i prava štediša u hrvatskim bankama. Posebno se osvrnuo na probleme obrazovanja dece na srpskom jeziku i ukazao na nedostatak reciprociteta, navodeći prava hrvatske manjine u Srbiji i mogućnosti njihovog obrazovanja u Srbiji. Kada je u pitanju Slovenija, Božović je izdvojio kao prioritetno pitanje, rešavanje statusa Srba u Sloveniji i naglasio značaj obrazovanja krovne organizacije- Nacionalnog saveta Srba u Sloveniji. Za Albaniju je naglasio da je posebno teška situacija i položaj Srba u Albaniji, naročito ako se ima u vidu da su početkom prošlog veka ukinute škole na srpskom jeziku i brisana srpska imenena i prezimena. Ipak, postoje pomaci i zajedno sa predstavnicima Srba se čine početni koraci u promeni takvog stanja, naglasio je Božović. U Rumuniji, zbog malog broja učenika i uvođenja sistema finansiranja po broju đaka u razredima, postoji problem u vezi sa upotrebom jezika i nastave na srpskom jeziku, kao i gašenje srpskih škola zadnjih godina. Za položaj Srba u Makedoniji je istakao da je problem oko upisa dece u škole, jer se srpski jezik u osnovnim školama gubi. Što se tiče prisustva Srba u partijama, podeljeni su prema makedonskim partijama, imaju svoju koja nema dovoljno finansijskih sredstava. Položaj Srba u Mađarskoj je uglavnom dobar i Srbi ostvaruju visok stepen prava i sloboda, ali trenutno su problemi u finansiranju dogovorenih višegodišnjih projekata, što je posebno važno u oblasti javnog obrazovanja, naučnog istraživanja i kulturi, naglasio je Božović.U Federaciji BiH položaj Srba je posebno težak i postoje problemi u ostvarivanju gotovo svih prava. Za razliku od njih u Republici Srpskoj su veze ne samo prijateljske i paralelne nego su bratske i neraskidive. Na kraju obraćanja, mr Božović je istakao da srski narod nikad nije izgubio veru u svoju matičnu državu i da matica čini sve da pruži podršku i razumevanje u ostvarivanju prava svojih sugrađana, koji žive izvan matične države.

 **Aca Jovanović,** ambasador, v.d. pomoćnika Ministra spoljnih poslova za konzularne poslove, pozdravio je kontinuitet održavanja redovnih konferencija Srba iz regiona. U izlaganju je istakao da je status i položaj Srba u regionu u vrhu prioriteta spoljne politike Republike Srbije i diplomatskih napora, koja ulaže Ministarstvo spoljnih poslova, uz saradnju sa svim drugim državnim organima RS koji učestvuju u sprovođenju politike prema Srbima u regionu, kao i da je strateški cilj RS mir i stabilnost regiona. Takođe je istakao da Srbi u regionu treba da imaju adekvatan odnos i da učestvuju u organima vlasti, što znači da učešće Srba u političkom životu država regiona podrazumeva parlamentarnu zastupljenost na nacionalnom nivou, kao i predstavljanje u regionalnim i lokalnim skupštinama. Ambasador Jovanović je posebno naglasio da je Ministarstvo prosvete, nauke i tehnološkog razvoja u skladu sa Strategijom očuvanja i jačanja odnosa matične države i dijaspore, kao i matične države i Srba u regionu, sačinilo Projekat “Srbija za Srbe iz regiona“, kojim su obezbeđene stipendije za mlade pripadnike srpske nacionalne zajednice iz država u regionu, a sve u cilju očuvanja nacionalnog identiteta i pristupa obrazovanju za Srbe u regionu.

**Vukman Krivokuća**, predstavnik Uprave za saradnju s dijasporom i Srbima u regionu u MSP, pozivajući se na Strategiju očuvanja i jačanja matične države i dijaspore i matične države i Srba u regionu, istakao je, da su prioritetna pitanja srpskih zajednica u zemljama regiona: ustavno i zakonsko definisanje pravnog položaja srpskog naroda, imovinsko-pravna pitanja pre svega u Hrvatskoj, Sloveniji, Crnoj Gori i Albaniji, povraćaj imovine, stanarskih prava, obnova imovine, restitucija, funkcionisanje međuvladinih mešovitih odbora i komisija za nacionalne manjine, očuvanje srpskog jezika, obrazovanje Srba u regionu na srpskom jeziku, zapošljavanje pripadnika srpske nacionalne manjine, zaštita i obnova spomenika i spomen obeležja. Sva ova pitanja, naglasio je Krivokuća, treba da se rešavaju u koordinaciji svih državnih organa Republike Srbije.

**Miodrag Linta,** zamenik predsednika Odbora za dijasporu i Srbe u regionu je na početku svog izlaganja podsetio prisutne da na prostoru regiona živi oko dva miliona Srba i da je njihov položaj težak. Najteži je u Hrvatskoj, Federaciji Bosni i Hercegovini, Crnoj Gori i Albaniji, za koji je zajednički imenitelj sistemska diskriminacija, da je manje težak, ali složen u Sloveniji i Makedoniji, a da je najbolji iako ima određenih teškoća u Rumuniji i Mađarskoj. Poseban akcenat je stavio na dvostruke standarde u suđenjima za ratne zločine u Hrvatskoj i Bosni i Hercegovini, gde se insistira na jednoj besmislenoj tezi od dela međunarodne zajednice da su Srbi agresori i zločinci, a da su Hrvati, Albanci i Bošnjaci žrtve koje su vodile oslobodilačke ratove. Sve dok budu postojali dvostruki standardi , naglasio je Linta, postojaće nestabilnost i tenzije u regionu. Ukazao je na sve primetniju rehabilitaciju ustaštva i ustaške ideologije, kao izuzetno ozbiljan problem. Podvukao je drastičnu razliku između ulaganja za povratak Bošnjaka u Republiku Srpsku i ulaganja za povratak Srba u federaciju BiH i ukazao na potrebu zajedničkog angažovanja radi ostvarivanja reciprociteta i jednak odnos prema povratnicima. U vezi sa položajem Srba u Crnoj Gori istakao je da samo dogovor legitimnih predstavnika crnogorskog i srpskog naroda, posebno u vezi pitanja koja se odnose na jezik, pismo, himnu, grb, ali i odnose prema KiM, Rusiji i NATO mogu biti temelj trajnog mira i stabilnosti.

**Predsednik Odbora mr Ivan Kostić** je istakao da je ovo prva sednica ovog formata od 2013. godine, koja je okupila ovoliki broj eminentnih predstavnika srpske zajednice i izrazio nadu o potrebi održavanja ovakvog skupa jednom godišnje. Potom je upoznao prisutne sa aktivnostima Odbora za dijasporu i Srbe u regionu, kao i aktivnostima koje preduzima u saradnji sa drugim državnim institucijama i srpskom akademskom zajednicom u cilju poboljšanja položaja Srba u regionu. Predsedavajući je rekao da postoji dosta pozitivnih primera da je Vlada Republike Srbije uradila nešto konkretno po pitanju položaja srpskog naroda, kao i činjenica da je Vlada isfinansirala osnivanje Srpskog informativnogi i kulturnog centra u Podgorici. On je istakao današnju konkretnu inicijativu da se takav srpski kulturni centar osnuje u svakom glavnom gradu država iz regiona. To će biti konkretan dokaz da buduća srpska vlada misli konkretno nešto o našim ljudima, naglasio je Kostić. On je rekao da postoji izuzetno širok prostor da se stanje i položaj Srba u regionu popravi. Po Zakonu o dijaspori i Srbima u regionu postoji mogućnost da se ponovo revitalizuje Savet za odnose sa Srbima u regionu, kojim predsedava predsednik Republike Srbije. Predsedavajući je na kraju izlaganja podsetio na mogućnost za predlaganje i usvajanje Deklaracije o stradanju Srba u 20. veku i Deklaracije o zaštiti prava srpskog naroda u regionu.

 **Prof. dr Jelica Stojanović, predsednik Matice srpske –društva članova u Crnoj Gori** u svom izlaganju ukazala je na diskriminaciju Srba u Crnoj Gori, koja se ogleda pre svega u zastupljenosti Srba u državnim strukturama i organima, a najizraženija je u upotrebi srpskog jezika i ćirilice, koja je vekovno pismo u Crnoj Gori. S tim u vezi je logična posledica smanjanjenja broja Srba između dva popisa, kao i onih koji su se opredelili za srpski jezik. Prisutne je takođe informisala o značaju opstanka Matice srpske, koja okuplja veliki intelektualni potencijal, koji svojim naučnim i stručnim potencijalom učestvuju u očuvanju srpskog nacionalnog identiteta u Crnoj Gori.

 **Mladen Bosić,** drugi zamenik predsedavajućeg Predstavničkog doma Parlamentarne skupštine BiH, istakao je značaj održavanja ovakvih sednica u smislu slanja političkih poruka javnosti i sredinama iz kojih dolaze. U svom izlaganju ukazao je na razlike u položaju Srba u Republici Srpskoj, gde postoje sistemi zaštite od majorizacije i Federacije BiH, gde je pitanje Srba teško i specifično pitanje. Iako se kroz određene mehanizme štite od preglasavanja i imaju pravo veta za određena pitanja i sprečavanje donošenja odluka, koje nisu u interesu srpskog naroda, sve ukazuje na reviziju Dejtonskog sporazuma, i da Srbi iako u Federaciji imaju status konstitutivnog naroda, nemaju prava ni kao nacionalna manjina. Posebno je ukazao na značaj ekonomskog povezivanja i zahvalio se Republici Srbiji u naporima koje čini za poboljšanje položaja Srba van granica Srbije.

 **Staša Košarac,** Klub poslanika Saveza nezavisnih socijaldemokrata-SNSD-Milorad Dodik u Parlamentarnoj skupštini BiH, je u svom izlaganju naglasio da je položaj Srba u Federaciji BiH izuzetno loš, potencirajući aktivnosti koje preduzima Bakir Izetbegović, pre svega podnošenjem zahteva Međunarodnom sudu pravde za reviziju presude po tužbi BiH protiv Srbije za agresiju i genocid, kao i pristrasno delovanje visokog predstavnika Ujedinjenih nacija, koji Srbe označava kao vinovnike svih problema u Bosni i Hercegovini. Dalje, u svom izlaganju izneo je niz predloga značajnih za što jače povezivanje Republike Srpske i matice Srbije. Košarac je predložio da Narodna skupština jednom godišnje razmatra Informaciju o implementaciji Opšteg okvirnog sporazuma za mir u BiH, kao i da razmotri periodični izveštaj visokog predstavnika međunarodne zajednice u BiH, a da zaključno u vezi s tim izveštajima putem stalnog diplomatskog predstavnika Republike Srbije obavesti Savet bezbednosti UN.

 **Andrija Mandić,** predsednik Nove Srpske demokratije u Crnoj Gori i narodni poslanik u Skupštini Crne Gore, na početku svog izlaganja zahvalio se Vladi RS i premijeru Aleksandru Vučiću na finansiranju projekta „Srpska kuća“ u Crnoj Gori, u kojoj će biti smešten Srpski kulturni centar, što predstavlja prelomnu tačku u očuvanju i odbrani nacionalnog identiteta. Mandić je istakao da se u CG vrši pritisak, koji vladajuća većina vrši na prestavnike Srba da uđu u Vladu Crne Gore. On je rekao da je NSD kao najjača opoziciona stranka, na čijem je čelu, imala ponude od Mila Đukanovića da bude u vlasti i da su ponudu odbijali iz razloga što bi na taj način zajednički vodili antisrpsku politiku i bili deo projekta protiv srpskog nacionalnog interesa. Uslov za ulazak u Vladu CG bio je da podelimo sve njihove spoljno-političke prioritete, da stanemo zajednički iza Kosova države, da zajednički stanemo iza sankcija Rusiji, da zajednički stanemo iza glasanja za ulazak Kosova u UNESKO, da na spoljno političkom planu naš strateški partner ne bude Srbija, nego Albanija i Hrvatska, što je za nas neprihvatljivo, naglasio je Mandić. Na kraju izlaganja istakao značaj strateškog dogovora predstavnika Srba u Crnoj Gori o zajedničkom radu, čiji su rezultati uz pomoć Vlade Republike već vidljivi.

 **Ivan Stoilković**, narodni poslanik u Sobranju Makedonije i predsednik Demokratske partije Srba u Makedoniji na početku svog izlaganja izneo je podatak da postoji tendecija rasta, učešća Srba u javnoj i državnoj administraciji, za trećinu u odnosu na 2011. godini. Izneo je stavove u vezi sa „Tiranskom platformom“, za koju smatra da je ozbiljna podrška projektu „velika Albanija“. On je rekao da stvaranje dobrog prostora za saradnju između Srbije i Makedonije ne odgovara nekima u Makedoniji , kao i nekima iz međunarodne zajednice, koji pokušavaju da spreče saradnju i na taj način spreče i Srpski politički pokret u Makedoniji, koji nazaduje, umesto da napreduje. Stoilković je istakao potrebu da u narednim potezima treba da se očuva korektan i konstruktivan odnos Makedonaca, pre svega kako bi naši sugrađani na adekvatan način mogli ostvare uticaj u Makedoniji, da li preko Demokratske partije Srba ili preko nekog drugog. Prijateljstvo jednostavno je razumevanje koje je proizašlo iz ove krize u otvaranje daljeg prostora za političke i sve druge aktivnosti Srbije na prostoru Makedonije, naglasio je Stoilković.

 **Mile Horvat**, srpski poslanik u Hrvatskom Saboru, jedan od trojice zastupnika Samostalne demokratske srpske stranke u Hrvatskom Saboru, zahvalio se zvaničnicima Republike Srbije, na podršci i razumevanju. Podsetio je na izlaganje zamenika prdsednika Odbora Miodraga Linte, koji je izneo goruće probleme Srba u Hrvatskoj i naveo projekte, koji su glavna aktivnost predstavnika Srba u Hrvatskoj u zadnjih dvadeset godina i prestavljaju konstantu. To se pre svega odnosi na pokušaj vraćanja ljudi da žive tamo gde su radili, obnavljanje stambenih jedinica, povraćaj stanarskog prava, uređenje infrastrukture u krajevima gde žive Srbi, aktiviranje optužnica protiv Srba, pitanje upotrebe jezika i pisma, obrazovanje na srpskom jeziku, ne poštovanje zakonskih propisa i niz drugih nerešenih pitanja. Posebno je izdvojio negativne efekte izmena hrvatskog Zakona o prebivalištu, kojim je 67 hiljada Srba ostalo bez prebivališta i bez dokumenata. U Hrvatskoj postoji još uvek negde oko 500 aktivnih optužnica za ratne zločine u fiokama hrvatskog pravosuđa i pitanje je vremena kada će se koji slučaj i po kojoj potrebi izvaditi i aktivirati, rekao je Horvat. Što se tiče informisanja nacionalnih manjina u Republici Hrvatskoj, on je rekao da se svelo na dve emisije, tako da mi imamo ukupno dva sata godišnje na HRT-u. Horvat je po pitanju obrazovanja istakao da Srbi, naročito u istočnoj Slavoniji ( u četiri, pet opština) treba da se koriste svojim zakonskim pravom i traže da se osnivačka prava nad osnovnim školama prebaci sa regionalne samouprave, dakle sa županija na opštine, tako da opštine u kojima Srbi imaju političku vlast, tj. nakon lokalnih izbora u 14 opština u Republici Hrvatskoj sami budemo osnivači tih osnovnih škola i sami snosimo troškove za te škole. Međutim, već dve i po godine traje borba za ostvarivanje zakonskih prava, jer određene županije, konkretno Vukovarsko-sremska ne ispunjava svoje zakonske obaveze, naglasio je Horvat.

 **Slavoljub Adnađ**, narodni poslanik u Rumunskom parlamentu i član Saveza Srba u Rumuniji, istakao da Srbi u Rumuniji uglavnom uživaju sva prava i izrazio zahvalnost rumunskoj državi na pružanju finansijske podrške, koja im omogućava očuvanje kulturnog i nacionalnog identiteta i opstanka kao zajednice. Takođe se zahvalio Republici Srbiji na pomoći u očuvanju nacionalnog i kulturnog identiteta.

 **Ljubomir Aleksov,** narodni poslanik u Mađarskom parlamentu i predstavnik Samouprave Srba u Mađarskoj, se zahvalio na pozivu i podržao održavanje ovakvih regionalnih konferencija. Na početku svog izlaganja istakao je, da za razliku od devedesetih godina Srbi u Mađarskoj su zadovoljni tretmanom od strane mađarske države. Naglasio je da Samouprava Srba u Mađarskoj, kao krovna organizacija zastupa interese Srpske zajednice pred mađarskim organima i da su rezultati veoma vidljivi. Napomenuo je da su ulaganjem Mađarske vlade u odnosu na 2014. godinu povećali budžet za 200%, što im omogućava da trenutno bez nekih materijalnih problema sigurno i planirano funkcionišu.

**Momčilo Krajišnik**, predsednik Asocijacije „Stvaraoci Republike Srpske“, istakao je značaj održavanja ovakvog okupljanja Srba iz regiona, napomenuvši značaj prethodno održanih Konferencija u Mađarskoj, Crnoj Gori i Republici Srpskoj. Izneo je niz predloga čiji inicijator bi trebalo da bude Republika Srbija, a njihovom realizacijom bi se znatno doprinelo učvšćivanju i negovanju srpskog nacionalnog i kulturnog identiteta.

 **Momčilo Vuksanović,** predsednik Srpskog nacionalnog savjeta Crne Gore se zahalio na pozivu i izrazio zadovoljstvo velikom odzivu sunarodnika iz regiona.U vezi sa položajem Srba u u Crnoj Gori izrazio je nezadovoljstvo odnosom crnogorskih vlasti prema srpskoj zajednici. On je naglasio da Srbi nemaju niti konstitutivni status, niti status manjinskog naroda, jer status manjinskog naroda nikada nismo prihvatili. Vuksanović je rekao da je atmosfera među Srbima u Crnoj Gori znatno bolja, znatno zdravija i da je neophodno zajedničko zalaganje na očuvanju posebnosti i srpskog identiteta na prostoru Crne Gore. Takođe je predložio da Republika Srbija izdvaja veća sredstva za Srbe u regionu, kao i da izjednači položaj Srba iz Crne Gore sa građanima Srbije u pogledu lečenja i zapošljavanja, kako je to već uradilo Ministarstvo prosvete u segmentu obrazovanja.

 **Saša Milošević,** zamenik predsednika SNV u Hrvatskoj je informisao prisutne o trenutnim odnosima Hrvatske i Srbije i o uticaju takvih odnosa na Srbe u Hrvatskoj. Kao bitan uslov za približavanje i pomirenje što bi znatno uticalo na poboljšanje njihovog položaja, smatra snažan uticaj međunarodne zajednice i normalizaciju, odnosno poboljšanje odnosa dveju država.

On je istakao da je do pre dve godine odnose dveju zemalja omeđivala ratna prošlost i niz nerešenih pitanja i uzajamnih zameranja. U zadnje dve godine snažno ih ih boji blokada Hrvatske prema Srbiji, prema njenom putu u evropske integracije. Tome se nije mogla suprostaviti ni deklaracija koju su predsednica Hrvatske i bivši premijer, sadašnji predsednik Srbije potpisali u Vojvodini. Milošević je u daljem izlaganju rekao da Srbija već neko vreme ima stabilnu vlast , dok se u Hrvatskoj u zadnje dve godine dešava sasvim suprotno. On je naglasio da je potrebno potpuno resetovanje odnosa Hrvatske i Srbije, da se prevaziđu zamerke, da se prizna ono što je legitimno i uspostavi korektnost u definisanju tela koja rešavaju naše sporove i naše probleme, koji su ciljevi naših pregovora, koje su metode, rokovi, budžeti, ljudi, institucije. Do takvih konkretnih stvari Hrvatska i Srbija nikada nisu stigle. U tom smislu istakao je potrebu da se kroz dva nivoa reaguje: kroz formalni, tj. službeni i politički kroz proces približavanja i pomirenja.

 **Dragan Crnogorac,** predsednik Zajedničkog veća opština Vukovar je u svom izlaganju govorio o teškom položaju Srba u Hrvatskoj, koje je dodatno opterećeno kontinuiranim dopunama spiskova Srba, koji su navodno počinili zločine u Hrvatskoj. U tom smislu zatražio je pomoć Srbije za nadoknadu u pružanju advokatske pomoći tim ljudima. S druge strane, navedeni spiskovi predstavljaju razlog zbog čega se izbegli Srbi teško odlučuju na povratak u Hrvatsku. Crnogorac je rekao da postoje veliki problemi zbog čega je položaj Srba u Hrvatskoj težak i izdvojio: statusno pitanje, državljanstvo, lične dokumente, prebivalište, posebno ističući negativne efekte stupanja na snagu Zakona o prebivalištu kada je oko 67.000 Srba izgubilo prebivalište u Republici Hrvatskoj. On je dodao i probleme vezane za penzije koje su nerešene, nepriznat radni staž i želja za asimilacijom Srba u Hrvatskoj. S tim u vezi je naglasio važnost očuvanja srpskog identiteta. U daljem izlaganju Crnogorac je podsetio prava i položaj Hrvata u Republici Srbiji, pri čemu je naglasio da ne postoji reciprocitet u primeni prava i da Republika Srbija u odnosu na Hrvatsku mnogo više doprinosi na izjednačavanju položaja Hrvata sa građanima Srbije. U tom smislu iznoseći probleme sa kojima se susreću u svakodnevnom životu, istakao potrebu za veći uticaj Srbije, kao matične države svih Srba koji žive van njenih granica.

 **Pavle Jakoja Brajović**, predsednik Udruženja „Morača-Rozafa“ u Albaniji u svom obraćanju naglasio je da je na prethodnim konferencijama na temu položaja i perspektive Srba u regionu detaljno govorio o položaju Srba u Albaniji i kako je rekao ovu priliku koristi posebno da bi zamolio za pomoć Vlade Republike Srbije pri donošenju zakona kojima se reguliše položaj manjina u Albaniji, kao i za pomoć Odbora, Ministarstva spoljnih poslova i Ministarstva kulture u vezi sa odobravanjem sredstava za projekte koji se odnose na učenje i upotrebu srpskog jezika u Albaniji.

 **Nikola Todorović,** sekretar Nacionalnog saveta Srba u Sloveniji je u ime Nacionalnog saveta Srba u Sloveniji i u ime predsednika NSS u Sloveniji mr Rajića pozdravio prisutne. Kao prioritet rešavanja svih pitanja koja se odnose na Srbe u Sloveniji akcentovao je pitanje rešavanje statusa Srba u ovoj državi. Todorović je informisao prisutne da je Nacionalni savet Srba pristupio izradi Strategije za očuvanje i unapređenje nacionalnog identiteta srpske zajednice u Sloveniji i unapređenju odnosa između srpske zajednice i institucija Republike Slovenije i institucija Republike Srbije i Republike Srpske. On je rekao da je u Strategiji konstatovano da se naši problemi ne mogu rešiti bez politike ili približavanja nekoj političkoj opciji, a koja bi bila spremna da artikuliše srpske interese u domicilnoj državi, dok predstavnici institucija matične države treba da budu od pomoći tako što će uvek podsećati na nerešena pitanja naše zajednice. Na osnovu iskustva , rekao je Todorović, utvrdili smo da smo politički heterogen narod i da nas nije moguće okupiti oko jedne političke opcije, bez obzira na liderstvo ili programska opredeljenja, zbog čega nacionalna stranka, ocenjujemo, nije rešenje, jer nikada sami nećemo moći preći izborni prag, istakao je Todorović.

 **Gordana Jović Stojkovska,** predsednik Nacionalnog Saveza Srba u Makedoniji istakla je da Srbi u Makedoniji nemaju problema sa Makedoncima, gde na osnovu analiza nekih anketnih grupa u 80% slučajeva Makedonci Srbe smatraju sebi najbližim. Naglasila je da je problem što politika udovoljava Albancima, žrtvujući pri tom Srbe. U svom izlaganju navela je probleme sa kojima se susreću u oblasti obrazovanja, veroispovesti, organizovanja kulturnih aktivnosti, informisanja na srpskom jeziku, neregularnostima prilikom popisa stanovništva i drugim. Očekuje pomoć u okvirima odnosa dveju država da se navedeni problemi rešavaju.

 U nastavku sednice učestvovali i **Ognjen Krstić**, predsednik Saveza Srba u Rumuniji,koji je uputio poziv da se sledeća Konferencija o položaju i perspektivi Srba u regionu održi u Temišvaru, **Siniša Ljubojević,** predsednik Srpskog kulturnog društva „Prosvjeta“ Zagreb i **Nikola Lunić,** predsednik Srpskog privrednog društva „Privrednik“ iz Zagreba.

 Predsednik Odbora je nakon završetka diskusije predložio da se na sledećoj sednici Odbora na osnovu iznetih predloga, zapažanja i sugestija tokom izlaganja svih učesnika, definišu i usvoje zaključci koji će biti prosleđeni svim učesnicima, a nadležnim državnim institucijama i organima Republike Srbije predlozi u skladu sa zaključcima za preduzimanje odgovarajućih koraka.

 Po tački „Razno“ nije bilo prijavljenih za reč.

 Na kraju sednice predsedavajući se zahvalio prisutnima i zaključio sednicu.

Sednica je završena u 15,00 časova.

Obrađen tonski snimak je sastavni deo ovog zapisnika.

 SEKRETAR ODBORA PREDSEDNIK ODBORA

 Vesna Matić Vukašinović mr Ivan Kostić